《森桧堂歌》
明代·王世贞

结茆近城市，不闻车马声。一登丘公堂，恍然遗世情。

堂中何所见，金石一千卷。堂前何所植，老桧参天三百尺。

根出太古垂青铜，霜皮剥凿金芙蓉。长空冥冥挂云雾，白日隐隐撑虬龙。

秋阴障大暑，春色凌穷冬。秦皇若见之，泰山不得封。

罗盖团晴怪枝偃，少室嵩坛道非远。树杪遥飞瑟瑟泉，望中高映层层巘。

摩娑此桧公所栽，天与一气长崔嵬。人间但看长年岁，卑枝亦是清庙材。

我闻阙里二千载，祝融横来复安在。虞山七星亦近古，何处老翁更作主。

那得此桧还此堂，森然并矗公之乡。道傍过者诧相指，千林乔木摧昂藏。

为公作歌重叹息，丈夫立身须正直。君不见丘家堂前一老桧，扶持尚有神明力。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。